Union en Volkskool, julle mag maar trots wees | Graaff-Reinet Advertiser
Union en Volkskool, julle mag maar trots wees
Paula-Ann Smit | 14 August 2019
Hoendervleis. Dít is wat ek laasnaweek tydens die interskole tussen Union en Volkskool ervaar het.
Van dié tradisie het ek geweet nog lank voordat ek Graaff-Reinet toe getrek het. Ja, selfs in Kemptonpark weet die mense van die goedhartige-kompetisie tussen die Afrikaanse skool en die Engelse skool in dié Karoo dorp.
Kan iemand asseblief bevestig of dit net die Gautengers is wat dit "Graaffies" noem?
"Hulle is bang vir ons," hoor ek een aanhanger sê voor die eerste spanne se hokkiewedstryd. Ek sal nie verklap van watter skool dié ma is nie, maar een ding is verseker: as ek teen Volkskool óf Union se hokkiesterre moet speel sal ek beslis ook bang wees. Albei het gesorg vir 'n naelbyt-wedstryd.
Die rugby het kollega Christo bygewoon, omdat hy verstaan hoekom 'n drie nie drie punte tel nie, en hoekom hulle nie meer crouch, touch, pause en engage nie.
"Die gees waarin skolesport moet plaasvind en ondersteun word, is tydens die afgelope interskole beklemtoon," meen hy.
Lesers het op Facebook saamgestem; die rugby was tops. Een het wel genoem dat sy niks kon sien nie.
"Vroeg huis toe, nooit weer nie!" Já, Botanies was tjok-en-blok.
Met die opwinding wat rugby en hokkie verskaf moet ons ook nie van die ander deelnemers vergeet nie.
Daar was gholfspelers, tennisspelers en skaakspelers.
Die skutte het geskiet, die vasvra-spanne het gedink, en die debatspanne het geargumenteer.
Daar is baie dinge wat Graaff-Reinet nie het nie: 'n oorvloed van water (hoe maak julle om te spaar?), 'n rolprentteater, en 'n Woolies Food (hiervan het ek al baie gehoor, maar ondersteun plaaslik!).
Die dorp het wel jong mense met hope talent, uithouvermoë en sportmanskap waarop inwoners beslis kan trots wees.
Geluk aan die wenners Volkskool en gasheer.
Posted on: 16:14 Wed, 14 August 2019